Na temelju članka 104. stavka 1. Zakona o komunalnom gospodarstvu (Narodne novine 68/18, 110/18, 32/20 i 145/24) i članka 31. Statuta Općine Konavle (Službeni glasnik Konavle 7/21 – pročišćeni tekst), Općinsko vijeće Općine Konavle na 2. sjednici, održanoj 23. rujna 2025. godine donijelo je

**ODLUKU**

**o dopuni Odluke o komunalnom redu**

**Članak 1.**

U Odluci o komunalnom redu (Službeni glasnik Općine Konavle 8/19, 13/21 i 2/22) u članku 114. dodaju se stavci 4., 5., 6., 7. i 8. koji glase:

„(4) Komunalni redar narediti će vlasniku vozila koje se ne koristi u prometu (zbog dotrajalosti, oštećeno u sudaru, neregistrirano, neispravno i slično), kao i vlasniku kamperskog vozila, lake teretne prikolice i drugih priključnih vozila, plovnog objekta i olupine plovnog objekta, koji se nalaze na površini javne namjene ili su vidljivi s površine javne namjene, da u roku od tri dana ukloni vozilo s te površine.

(5) Ako komunalni redar ne utvrdi tko je vlasnik vozila ili objekta iz stavka 1. ovoga članka, ostavit će vozilu iz stavka 4. rješenje vlasniku da ga ukloni s površine javne namjene u roku od tri dana.

(6) Ako vlasnik vozila ili objekta iz stavka 4. ne postupi po rješenju komunalnog redara, vozilo ili objekt će biti uklonjeno putem treće osobe istekom roka od 8 dana od objave na oglasnoj ploči rješenja o izvršenju, a na odgovornost i trošak vlasnika vozila.

(7) Prisilno uklonjeno vozilo ili objekt iz stavka 4 odvozi se na odgovarajuće odlagalište, o čemu je komunalno redarstvo, ako je to moguće, dužno obavijestiti vlasnika.

(8) Iznimno od slučajeva iz stavaka 6. i 7. ovog članka vozilo ili objket iz stavka 4. koje se uklanja, za vrijeme trajanja roka iz stavka 9. ovog članka može biti zadržano i na površini na kojoj se nalazi.

(9) Ako vlasnik vozila ne preuzme vozilo ili objekt iz stavka 4. u roku od 8 (osam) dana od dana izdavanja rješenja i ne podmiri troškove uklanjanja i čuvanja (skladištenja) vozila, vozilo će biti predano ovlaštenom sakupljaču otpadnih vozila“.

**Članak 2.**

Ove Izmjene i dopune Odluke stupaju na snagu danom objave u Službenom glasniku Općine Konavle i primjenjuju se i na sve postupke koji nisu završeni.

**KLASA:** 363-01/25-01/355

**UR. BROJ:** 2117-2-05/1-25-1

Cavtat, 23. rujna 2025.

Predsjednik Općinskog Vijeća

Ivo Simović